Stadig flere får diabetes
Siden 1980 har antallet voksne med diabetes på verdensbasis firedoblet seg, fra 108 til 422 millioner i 2014, ifølge en ny og omfattende studie publisert i The Lancet. Her kommer det frem at diabetes øker aller mest i såkalte lav- og mellominntektsland, men er generelt stor over hele verden. Forekomsten av diabetes er for eksempel mer enn doblet når det gjelder menn i Kina og India. Globalt sett er det nå flere menn enn kvinner som har diabetes. – Diabetes har blitt et svært stort problem for folkehelsen over hele kloden. En stadig eldre befolkning og økende problemer med fedme, fører til at antallet med denne sykdommen har økt dramatisk de siste 35 årene, sier professor Majid Ezzati, ansvarlig forfatter bak studien ved Imperial College i London. Studien utgis i forbindelse med Verdens helsedag 7. april, som i år er viet kampen mot diabetes. Slagordet for dagen i regi av Verdens helseorganisasjon er «Beat Diabetes». Studien omfatter data fra 751 studier med til sammen 4,4 millioner voksne mennesker over hele verden. Siden 1980 har forekomsten av diabetes blant menn mer enn doblet seg, fra 4,3% til 9,0 prosent, mens den blant kvinner har økt fra 5,0 til 7,9 prosent. Studien skiller ikke mellom type 1 og type 2 diabetes, men de fleste, mellom 85 og 95 prosent av diabetes blant voksne er type 2, og det er derfor her økningen også er størst. – Fedme er den viktigste risikofaktor for type 2 diabetes, og kampen for å få bukt med fedmen har så langt ikke vært vellykket. Det er viktig å rette oppmerksomheten mot dem som har høy risiko for å få diabetes, siden man på den måten kan jobbe for å hindre at sykdommen bryter ut, eller utsette den, gjennom endringer i livsstil, kosthold og ved hjelp av medisiner, sier professor Ezzati.Også her i landet er diabetes et stort og økende problem: Rundt 350.000 nordmenn har diabetes type 2, men bare 200.000 har diagnosen. Regner man med alle som står i fare for å utvikle sykdommen, er tallet oppe i 700.000, antyder tall fra Helsedirektoratet og HUNT-undersøkelsen. I tillegg har rundt 28.000 personer diabetes type 1. Sykdommen er en viktig årsak til både dødelighet og tap av helse. Studier har vist at 50 – 60 prosent av alle som legges inn på norske sykehus med akutt hjerteinfarkt, har enten kjent eller ukjent diabetes type 2. Diabetes er også en viktig årsak til nyresykdom, nyresvikt og blindhet. I tillegg er sykdommen forbundet med fysisk inaktivitet og overvekt. Generalsekretær Bjørnar Allgot i Diabetesforbundet er bekymret over utviklingen av diabetes i Norge: – Økninger i Norge er omtrent som på verdensbasis. Hos oss startet den noe tidligere, grunnet vår velstandsutvikling. Men den øker fremdeles kraftig, og vi regner med at rundt 1000 nye får diabetes hver måned, altså 12.000 i året, sier Bjørnar Allgot. Økningen er knyttet til livsstil og kosthold, noe som det er opp til den enkelte å gjøre noe med. Men Allgot understreker at dette også er et politisk ansvar: – Det er nødvendig å gjøre politiske tiltak for å hjelpe til med å redusere sykdommen. Det kan gjøres gjennom å redusere sukker og umettet fett i drikke- og matvarer, og å sette ned prisen på frukt og grønt. I tillegg bør man legge bedre til rette for fysisk aktivitet ved å satse på gang- og sykkelveier, sier Allgot.
Diabetes er en sykdom som øker kraftig over hele verden. Nye beregninger viser at 422 millioner voksne nå har denne sykdommen.